《题宛怀伯母诗钞即次卷中和东坡定惠院海棠韵》
清代·王淑

今秋水潦湮草木，松柏青青受命独。园林两地绝可怜，并少桃顽与杏俗。

黯黯愁生感索居，跫跫音喜来空谷。一函珠玉慰葵情，百幅琳琅照茅屋。

安心无复九回肠，慧业兼空五净肉。泠然入齿松风清，韵语禅机两忘足。

咏絮才真越众昆，簪花格自追前淑。嗟余昏顽昧性根，自笑空虚负痴腹。

插架徒思万卷书，绕楼那有千竿竹。聊欲忘忧倚紫萱，谁知中苦同湖目。

同心谬许臭如兰，知足奚容妄思蜀。飞蝇何幸得附骥，画虎终差期刻鹄。

破闷翻成惆怅词，赏心惟有《懊侬曲》。会须扫地焚清香，影事前尘那忍触。

作者简介：王淑，字畹兰，吴江人。乾隆丁未进士、御史祖武女。有《竹韵楼诗词》。